Hoof beboet wat leerder in puttoilet afsakPuttoilette by ‘n skool in die Oos-Kaap. Foto ter illustrasie. (Foto: Equal Education/Twitter) Die voormalige hoof van ŉ laerskool in die Oos-Kaap moet R4 000 betaal of vir twee jaar tronk toe gaan omdat hy ŉ leerder in ŉ puttoilet laat afsak het om sy selfoon uit te haal. Die Tsolo-landdroshof het dié uitspraak Woensdag gelewer nadat Lubeko Mgandela skuldig gepleit het op ŉ klag van kindermishandeling. Maroela Media het vroeër berig die 49-jarige hoof van Luthuthu Junior Secondary in Ugie is afgedank nadat hy tydens ŉ dissiplinêre proses skuldig bevind is daaraan dat hy ŉ gr. 6-leerder gedwing het om in ŉ puttoilet te klim. Hy het die 11-jarige eers gedwing om sy klere uit te trek en toe ŉ tou om sy lyf gebind en met behulp van ander leerders die seun in die toilet laat afsak. Die hof het Woensdag gehoor die hoof het die kind R200 beloof indien hy die foon opspoor. Hy het hom later R50 betaal toe die seun nie hierin kon slaag nie. Landdros Lubabalo Nakani het tydens sy uitspraak gesê Mgandela se gedrag is veral laakbaar aangesien hy self ŉ ouer is en boonop kan bekostig om ŉ nuwe foon te koop. Mgandela se vonnis is wel vir vyf jaar opgeskort, mits hy nie in dié tyd van kindermishandeling aangekla word nie.